Nugoro, bella zittade abitada

                      1.
Nugoro, bella zittade abitada,
est posta de tottu in bona bista,
e s'es tantu oscura e tantu trista
coperta de su sambene innossente:
pro curpas de un Erode prepotente
b'at tanta zoventude assassinada.

                     2.
Pro Nugoro est fatale sa rughina
pro curpas de un Erode irfìdiadu:
in mal'ora su focu est allumadu
falende sa zente e benes a chisina;
misera sa famiglia e meschina
cuddos ch'in custa parte ban leadu,
e como hana sos dannos carrigadu
a cudda flotta ch'est sfortunada.
Pro curpas, etc.

                      3.
Tottus a custos la ghetana sas fartas
senza tenner nissuna piedade,
ca bidian chi fin de abilidade,
e ghettan d'ogni delittu a frades Cartas
tottus sun bochinende a boches artas
contra de unu e d'ognia frade;
privos los ana de sa libertade
chin minetas de focu e de ispada.
Pro curpas, etc.

                     4.
Tottus a custos la ghetan sas curpas,
sos delittos chi fachen in Nugoro;
fattu l'hana su contu a modo insoro
den de ghettare a sos canes sa purpa.
Cuddos chi faeddan a sa zurpa,
zenza bider punghides a su coro;
non bos incantet ne prata ne oro,
cha si nono perdides cantu b'ada.
Pro curpas, etc.

                     5.
Custos nana chi sun sos assassinos
de su sambene umanu pro impostura;
custos nana chi sun capos de fura
de domos, possessos e camminos:
resone hana de facher disattinos
c'an perdidu s'insoro zoventude:
a mezzus tempus de facher figura
sun passende una vida tribulada.
Pro curpas, etc.

                     6.
De custos nd'er bessidu su mentovu
chi fachede a carcunu impressione:
sun postos in punta de cannone
c'an d'onzi die processos de nou.
Ispia fache su dovere tou
e dae a su fattu tou attenzione
si nono pianghides a cumone
chin chie l'ha sa gherra cuminzada.
Pro curpas, etc.

                     7.
Male sin che defìnit custa gherra
pro curpas de un Erode traitore;
cussu la tenet sa curpa mazzore
de tottu cussa zente posta in terra;
contra Iacu, Elias Sanna Serra
sa giustissia causat terrore,
ca de perder sa vida hana timore
sun forzados de istare a manu armada.
Pro curpas, etc.
[...]

                    11.
Como carcunu si bidet costrintu
de istare in intro sa porta;
pro l'aer dadu a sa limba s'isorta
meda zente a s'iscogliu ch'est spintu;
pro cussu est chi su locu totu intintu
de sambene ruttu de sa zente morta;
s'allegria de prima ha dadu borta
tottu in tristura sin ch'es cambiada.
Pro curpas, etc.

                     12.
Tottu su locu cumparet oscuru
postu in desertu imboiadu e in luttu;
no est a bastu su sambene ruttu,
timo chi binde rugat galu puru;
non si tenzat fìdadu ne sicuru
su primu chi su focu hat'alluttu;
buchi apertu non mutas pius muttu,
teneti sa limba calliada.
Pro curpas, etc.

                     13.
Erode finalmente ite nde nasa
de custos dannos chi sunu successos,
de tottu custos indissios traversos
c'as dadu, de nde dare galu ndasa?
Tue male ses oe, peius crasa,
non t'indirfadas de facher processos;
sambene libertade e interessos
sun bennidos pro tene a s'imbalada.
Pro curpas, etc.

                    14.
Arrima, prepotente, s'anticu usu
e pensa a cumpatire s'ignoranza,
ca tue puru has a facher mancanza
chi a issos e tottu e de piusu,
e tando de issire istas confusu
pius de cuddos ch'ana sorveglianza,
como ia ses allagandet sa panza,
ma la istringhes in bidda ritirada.
Pro curpas, etc.

                    15.
Pro finis non des retta a cantu nana,
mancari iucas limba abbarra zittu,
ca bat collidu unu pratu squisitu
a ti lu dare cando non bat gana;
su ponner manza a cuddos chi no nd’ana
restas colpidu de donzi delittu,
chie travagliat su ferru in frittu
sa cosa in breve tempus è secada.
Pro curpas, etc.

                    16.
Mortu Micheli Allena corazosu
giovane forte de sa prima essida;
mortu Succu chi aias a guida
de grande abilidade e animosu;
Sinis su pius soldatu valorosu
pro curpas tuas l'a perdida sa vida;
de tottu custa zente distruida
si l'has tue sa morte causada.
Pro curpas, etc.

                     17.
Pro finis sunu in chirca de piscadu
in sos padules e rios de inoche;
sa zente est tottu cantu a una oche
chi dian cherre s'imgrongu cassadu,
prodas tottu s'as abas balluzadu
chere postu in cradicas pro lu cochere;
però pro como l'anzias sa boche
fìnas a cando fache temporada,
Pro curpas, etc.
[...]

                    20.
Pro finis isten attentos cuddos tales
chi de certos amicos sun tirannos,
chi dan corpos e cuan sar manos
azunghende feridas a sor males;
scrivende in bianco sor giornales
pro dare maladia a sos sanos:
sos suspos grecos e italianos
den bennere a issire a s'iscrarada.
Pro curpas, etc.

                    21.
Pro finis su chi biu est in su bangu
che rancore in su coru e pena forte,
est a esser naschidu in bona sorte
su chi s'inchessit dae custu fangu.
Orgosole e Nugoro est in rangu
armados pro cumbatter cun sa morte;
però custos non bintrana a sa corte
finas a cando sa curpa è vendicada.
Pro curpas, etc.

                    22.
Chi la cuncruo cun Gianne Tolu
ch'est istadu de medas assassinu,
chi curriat su sambene a traghinu
de sas mortes chi ha fattu essende solu;
e puru a bezzu a tentu su consolu
chi s'est illiberadu su meschinu;
devet essere un ispiritu divinu
chi dat grassia a chie non la dada.
Pro curpas, etc.